Ishtixon
Ishtixon — Oʻzbekiston Respublikasi Samarqand viloyati, Ishtixon tumanidagi shahar. Tumanning maʼmuriy markazi. Samarqand shahridan 68 km, eng yaqin temir yoʻl stansiyasi — Kattaqoʻrgʻon shahridan (22 km) masofada joylashgan. Aholisi 12,3 ming kishi (2001). Shaharda tuman hokimligi binosi, aloqa boʻlimi, 3 ta umumiy taʼlim maktabi, litsey, pedagogika va tibbiyot kasb-hunar maktablari, kutubxona, dehqon bozori, „Shahidlar“ yodgorligi majmui, "Ishtixon Restoran" restorani,savdo va maishiy xizmat shoxobchalari bor. Ishtixon qadimdan maʼlum boʻlib, ilk zamindorlik davrida mustaqil hokimlikning markazi boʻlgan, keyinchalik Sugʻdiyona tarkibiga kirgan. Samarkand arablar tomonidan bosib olingach (VIII-asr boshlari), Sugʻd ixshidlari Ishtixonga kelib uni poytaxt qilgan. X-asrda Ishtixon qalʼa, shahriston va raboddan iborat katta shahar boʻlgan. Keyingi asrlarda ham yirik savdo shahri sifatida mashhur edi. Tarixiy manbalarda Ishtixon savdo-sotiq rivojlangan, atrofi bogʻ-rogʻ, dalalar bilan oʻralgan chiroyli shahar sifatida tilga olinadi. Ishtixonga Zarafshon daryosi orqali suv kelgan. Keyinchalik shahar harobaga aylangan. Uning oʻrnida kichikroq qishloq (hozirgi Ishtixon shahri) vujudga kelgan.